Նուրբ գունազգացողություն ունի գեղանկարչուհի Պայծառ Ավետիսյանը: Թերևս սխալված չլինեմ, եթե ասեմ, որ մարդիկ սիրում են նրա կտավները հենց այդ գույների համար: Նատյուրմորտերի հյութեղ, աշնանահոտ, պայթուն գույները, հին դարպասների սպասումը պատկերող մեղմ երանգախաղը, դիմանկարների խոսուն գունավորումը միայն նկարչուհու նրբաճաշակության մասին չեն խոսում: Նա գիտե գույնով ոչ միայն տրամադրություն արտահայտել, այլ նաև տրամադրությամբ համակել դիտողին: